Valmierā 2015. gada 25. novembrī

NOLIKUMS NR.17

**PAR LATVIJAS KAUSA POSMU ORGANIZĒŠANU**

(Ar izmaiņām no 03.01.2017.,09.12.2017.,08.01.2018. un 03.01.2023.)

Nolikuma “Par Latvijas Kausa posmu organizēšanu” mērķis ir reglamentēt LK posmu organizēšanas kārtību, vērtējumu un nozīmi.

1. Nolikumā lietotie termini:

1. Latvijas Pauerliftinga federācija (turpmāk tekstā - LPF) ir vienīgā leģitīmā sporta federācija (kompetentā iestāde) Latvijā, kurai ir tiesības vadīt un koordinēt darbu spēka trīscīņā un tās disciplīnās Latvijā, rīkot jebkāda līmeņa nacionālās un starptautiskās sacensības.
2. Starptautiskā Pauerliftinga federācija (turpmāk tekstā - IPF), (angliski -International Powerlifting federation), vienīgā, starptautiski atzītā, pauerliftinga (spēka trīscīņas un tās kustību) sporta federācija pasaulē, kuras pārstāvis Latvijā ir LPF.
3. Latvijas Kauss (turpmāk tekstā - LK) ir Latvijā notiekošu sacensību kopums, kurā ietilpstošajām sacensībām ir piešķirts Latvijas Kausa posma statuss. Tiek organizētas 2 LK izcīņas – spēka trīscīņā un spiešanā guļus.

2. Latvijas Kausa posmu mērķis un uzdevumi:

1. Nodrošināt Latvijas mēroga sacensību organizēšanu visos Latvijas novados, pilsētās;
2. Iesaistīt un iepazīstināt ar spēka trīscīņas federācijas aktivitātēm Latvijas novadu, pilsētu pašvaldības un to sporta dzīves vadītājus.
3. Iepazīstināt un iesaistīt LPF rīkotajos pasākumos novadu un pilsētu iedzīvotājus;
4. Stimulēt komandu dalību dažādu novadu rīkotajos LK posmos, tādejādi veicinot konkurenci, zināšanu un viedokļu apmaiņu.
5. Veicināt novadu sporta klubu vadītāju pieredzi un māku Latvijas līmeņa pasākumu organizēšanā, materiāli tehniskās bāzes izveidošanā un uzlabošanā.

3. Kausa posmu pieteikšanas un piešķiršanas kārtība:

1. Organizatori, kas vēlas organizēt LK posmu nākamajā gadā, nosūta pieteikumu uz e-pastu lpf@sp.lv ne vēlāk kā līdz aktuālā gada 1. decembrim.
2. LK posmam ir jābūt vienlaicīgi ne zemāka statusa kā novada vai pilsētas čempionātam;
3. Lēmumu piešķirt LK posma statusu sacensībām pieņem federācijas valde, balstoties uz pretendenta pieredzi sacensību organizēšanā, organizēto sacensību tehnisko un organizatorisko līmeni.
4. LPF vadība ir tiesīga koriģēt izvēlētos LK posmu norises datumus vadoties no kalendāra situācijas un prioritātēm.

4. Dalības noteikumi Latvijas Kausa posmos:

1. Piedalīties LK posmā drīkst jebkura oficiāli reģistrētas sporta u.c. juridiskās organizācijas.
2. Kalendārā sacensību gada laikā pēc pirmās dalības kādā no kausa posmiem ir aizliegts mainīt juridiskās organizācijas, vai sportistu apvienības nosaukumu. Ir aizliegts veidot vairāku organizāciju apvienības. Konstatējot šādu gadījumu komanda (komandas) no LK izcīņas aktuālajā gadā tiek diskvalificēta.
3. Piedalīties LK posmos drīkst tikai komandas.
4. Kalendārā sacensību gada laikā pēc pirmās dalības kādā no LK posmiem sportistiem ir aizliegts mainīt komandu, kurā ir startēts. Dalību LK posmos sīkāk nosaka “Nolikums par Nominācijām”.

5. Organizatoriskās prasības un noteikumi LK posmu organizācijā:

1. LK posmu organizatoriskajam līmenim, iespēju robežās, ir jāatbilst LPF sacensību organizēšanas kvalifikācijas tabulai.
2. Sacensību organizators izstrādā sacensību nolikumu un ne vēlāk kā 4-6 nedēļas pirms sacensību dienas nosūta nolikumu uz e pastu lpf@sp.lv apstiprināšanai un publicēšanai.
3. Sacensību organizators (direktors) ir pilnībā atbildīgs par LK norises atbilstību kvalitātes prasībām, sacensību kvalitatīvu norisi, pasākuma atbilstību LR likumdošanas prasībām.
4. Sacensību norises līmenis, sportistu, komandu atsauksmes var tikt izmantotas lai veiktu sacensību līmeņa novērtējumu un sekojoši ietekmēt federācijas lēmumu piešķirt turpmāk sacensībām LK statusu.

6. Vērtēšanas prasības un noteikumi sportistiem un komandām:

6.1. Rezultātu vērtēšana LK posmos (atsevišķās sacensībās):

6.1.1. Visos LK posmos ir jābūt dalījumam abu dzimumu grupās, savukārt vīriešiem – visu vecuma grupu (jaunieši, juniori, open vai vīri, un seniori – 1, 2, 3) kategorijās. Ir atļauts veidot apvienotas svaru kategorijas vai arī izcīņu pēc punktiem.

6.1.2. LK posmā komandu vērtējumā tiek vērtēti kopā 8 labākie rezultāti, tajā skaitā ne mazāk kā 2 jauniešu un 2 junioru grupas sportisti. Pārējie 4 sportisti var būt no jebkuras grupas. Jebkurā grupā var startēt neierobežots skaits dalībnieku.

6.1.3. Jebkādas papildu strīdus situācijas (piemēram, vienāds punktu skaits), tiek vērtētas piemērojot IPF tehniskos noteikumus.

6.2. Rezultātu vērtēšana LK posmu kopvērtējumā:

6.2.1 LK posmu kopvērtējums komandu vērtējumā spēka trīscīņā sastāv no punktu summas, ko veido 3 labākie komandu vērtējumi no obligātas dalības atsevišķos kausa posmos spēka trīscīņā saskaņā ar tabulu Nr. 1 "Izcīnāmie komandu punkti Latvijas Kausā" un 1 labākā komandas vērtējuma vilkmes vai spēka divcīņas sacensībās saskaņā ar tabulu Nr. 2 " Izcīnāmie komandu punkti Latvijas Kausā - nepietiekamu sacensību gadījumā”.

6.2.2. LK posmu kopvērtējums spiešanā guļus sastāv no punktu summas, ko veido 1 labākais komandu vērtējums no obligātas dalības vismaz vienā Kurzemes, Latgales, Zemgales un Vidzemes apgabalu atsevišķā kausa posmā spiešanā guļus saskaņā ar tabulu Nr. 1 "Izcīnāmie komandu punkti Latvijas Kausā" un 1 labākā komandas vērtējuma spiešanas guļus uz atkārtojumu skaitu saskaņā ar tabulu Nr. 1 " Izcīnāmie komandu punkti Latvijas Kausā”.

6.2.3. Gadījumā, ja komanda nav izpildījusi obligātās dalības prasības, tā nevar pretendēt uz apbalvošanu LK kopvērtējumā.

6.2.4.Ja LK kopvērtējumā divām vai vairāk komandām ir vienāds punktu skaits, tad šāds gadījums tiek izšķirts sekojoši (papildu vērtēšanas veidi minēti dilstošā svarīguma kārtībā, pēc principa, ja pēc pirmā papildu vērtēšanas veida vēl joprojām ir strīdīgs vērtējums (vienāda vieta), tad tiek vērtēts pēc otrā papildu vērtēšanas veida utt.):

*6.2.4.1. Pirmais vērtēšanas veids:* par uzvarētāju kļūst komanda, kurai vairāk pirmo vietu skaits starp LK ietilpstošajiem posmiem, ja tas ir vienāds, tad otro vietu daudzums starp LK ietilpstošajiem posmiem utt.;

*6.2.4.2. Otrais vērtēšanas veids:* par uzvarētāju kļūst komanda, kurai ir vairāk uzvaru savstarpējā cīņā vērtējot visu LK posmu komandu cīņas;

 *6.2.4.3. Trešais vērtēšanas veids:* par uzvarētāju kļūst komanda, kurai ir lielākais summārais IPF GL punktu vērtējums (konkrētā posmā ieskaitē ejošo atlētu rezultātu IPF GL punktu summa) divos pēdējos no visiem notikušajiem LK posmiem.

7. Apbalvošana:

1. Apbalvotas var tikt tikai oficiāli LR uzņēmumu reģistrā reģistrētas sporta u.c. organizācijas, vai to struktūrvienības, kas ir iestājušās LPF kā kolektīvais biedrs.
2. Apbalvošana notiek LPF gada pēdējā Latvijas Čempionātā vai gada noslēguma svinīgajā pasākumā.
3. Pirmās trīs komandas LK vērtējumā spēka trīscīņā un spiešanā guļus tiek apbalvotas ar piemiņas balvām un ar naudas prēmiju vai materiālu balvu.
4. LPF ir tiesīga palielināt apbalvojamo komandu skaitu vadoties no finansiāliem un organizatoriskiem apsvērumiem.

8. Strīdu izšķiršanas kārtība:

8.1. Strīdi, kas saistīti Latvijas kausa posmu norisi, sportistu, komandu vērtējumu, organizatoru darbību tiek izšķirti LPF disciplinārajā komisijā saskaņā ar nolikumu Nr. 15 (10/02)(Par LPF disciplināro komisiju).

Tabula Nr. 1

**Izcīnāmie komandu punkti Latvijas Kausā**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Vieta | 1 | 2 | 3 | 4 | 5 | 6 | 7 | 8 | 9 | Katra nākamā vieta pēc 9 |
| Punkti | 12 | 9 | 8 | 7 | 6 | 5 | 4 | 3 | 2 | 1 |

Tabula Nr. 2

Izcīnāmie komandu punkti Latvijas Kausā - nepietiekamu sacensību gadījumā

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Vieta | 1 | 2 | 3 | 4 | 5 | 6 | 7 | 8 | 9 | Katra nākamā vieta pēc 9 |
| Punkti | 6 | 4,5 | 4 | 3,5 | 3 | 2,5 | 2 | 1,5 | 1 | 0,5 |

Latvijas Pauerliftinga federācijas valdes priekšsēdētājs A. Rožlapa